Diari Oficial de la Generalitat Valenciana


Sumari del DOGV 6103, del 16-09-2009 (2009/10629)

ORDE de 9 de setembre de 2009, de la Conselleria d'Immigració i Ciutadania, per la qual es convoca el V Premi Periodístic Conviure.
-----------------------------------------------------------------------------------------------------------------------------------

### Dades del document

Número de DOGV
:   6103

Data del DOGV
:   16-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10156


Data del document
:   09-09-2009

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * distinció honorífica

ORDE de 9 de setembre de 2009, de la Conselleria d'Immigració i Ciutadania, per la qual es convoca el V Premi Periodístic Conviure. [2009/10546]
La Direcció general d'Immigració és l'òrgan directiu de la Conselleria d'Immigració i Ciutadania, a què correspon, segons el Decret 101/2007, de 13 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Immigració i Ciutadania, desplegat per l'Orde de 24 de juliol de 2007, de la Conselleria d'Immigració i Ciutadania, potenciar i coordinar les polítiques del Consell en matèria d'integració de la immigració en els àmbits educatiu, cultural, laboral, sanitari i d'habitatge, des del respecte als valors democràtics i drets fonamentals.
En l'àmbit de les esmentades competències, la Conselleria d'Immigració i Ciutadania ha impulsat a la Comunitat Valenciana una política de foment de la integració de les persones immigrants que han triat el nostre territori per a fixar el seu lloc de residència i treball i que exigix actuacions públiques decidides per a assegurar l'òptima convivència entre estes i la societat d'acollida. Estes actuacions s'han materialitzat en diverses iniciatives que condicionaran de manera efectiva i positiva la política d'integració de les persones immigrants en la nostra Comunitat en l'actualitat i en els pròxims anys: la promulgació de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana, i l'aprovació pel consell del Pla director d'Immigració i Convivència 2008-2011.
D'una banda, l'esmentada Llei 15/2008 faculta la Generalitat per atorgar un reconeixement especial a aquelles persones o entitats que destaquen per les seues actuacions integradores i de foment de la convivència entre diverses cultures, d'acord amb els principis i objectius que establix l'esmentat text legal.
D'una altra banda, el Pla director d'Immigració i Convivència 2008-2011 distingix deu àrees d'actuació en les quals desenrotllaran la seua activitat en matèria d'integració social d'immigrants els diferents departaments del Consell encarregats de la seua execució, atorgant especial rellevància, entre d'altres, a l'àrea de Sensibilització i Opinió Pública. Per això, en l'àmbit d'esta àrea, el Pla contempla com a mesura l'edició del Premi Conviure, dirigit a estimular el treball dels mitjans de comunicació social per a promoure la convivència i la solidaritat en l'àmbit de la immigració.
En conseqüència, a fi de promoure i incentivar la integració social de la creixent població immigrant al si de la Comunitat Valenciana i atenent al destacat paper que fan els diferents mitjans de comunicació, com a factor d'acostament i sensibilització social dels col·lectius implicats, a saber, població autòctona i població immigrant, la Conselleria d'Immigració i Ciutadania inclou de nou entre les seues activitats per a l'exercici 2009 la convocatòria del Premi Periodístic Conviure, que en este exercici arriba a la V edició.
Per tant, de conformitat amb el que establix l'article 47.11 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, i per la Llei 38/2003, de 17 de novembre, General de Subvencions, en virtut de les atribucions que em conferix l'article 28 de la Llei 5/1983, de 30 de desembre, de Govern Valencià,
ORDENE
Primer
La Conselleria d'Immigració i Ciutadania, dins dels límits pressupostaris aprovats per a esta finalitat, convoca el V Premi Periodístic Conviure, orientat al reconeixement social del paper dels mitjans de comunicació en el foment dels valors de solidaritat, convivència i integració de la població immigrant resident a la Comunitat Valenciana.
Segon
El V Premi Periodístic Conviure comptarà amb una dotació màxima de 12.000 euros, que serà abonada a càrrec de l'aplicació pressupostària 48.42.35.744.46.1, línia de subvenció T6301000, del pressupost de la Generalitat per a l'any 2009.
Tercer
Esta convocatòria, de conformitat amb l'article 3.4 del Decret 147/2007, de 7 de setembre, del Consell (DOCV núm. 5596, d'11 de setembre), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita la notificació a la Comissió Europea, perquè no se li pot aplicar l'article 87.1 del Tractat CE, ja que no comporta cap avantatge econòmic, ni afecta els intercanvis comercials entre els Estats membres.
Quart
S'aproven les bases per les quals es regix esta convocatòria, incloses com a annex I d'esta orde, el model de sol·licitud, inclòs com a annex II, així com la resta d'annexos.
DISPOSICIONS FINALS
Primera
Es delega en el director general d'Immigració la facultat de resoldre la convocatòria i concedir l'esmentat Premi. Així mateix, se l'autoritza per a dictar les resolucions i instruccions necessàries per al desenrotllament i execució d'esta orde, així com per a resoldre les incidències que es plantegen en la seua interpretació i execució.
Segona
Esta orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
D'acord amb el que establixen els articles 107, 116 i 117 de la Llei 30/92, de 26 de novembre, del Règim Jurídic de les Administracions Públiques i Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta orde, que posa fi a la via administrativa, pot ser recorreguda potestativament en reposició, o bé, cal plantejar directament recurs contenciós administratiu en els terminis i davant els òrgans que s'indiquen a continuació:
a) El recurs de reposició s'ha d'interposar davant del conseller d'Immigració i Ciutadania en el termini d'un mes comptador des de l'endemà de la publicació.
b) El recurs contenciós administratiu s'ha de presentar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
València, 9 de setembre de 2009
El conseller d'Immigració i Ciutadania,
RAFAEL BLASCO CASTANY
ANNEX I
Bases per a la concessió del V Premi Periodístic Conviure
Primera. Objecte de la convocatòria
1. La Conselleria d'Immigració i Ciutadania convoca el V Premi Periodístic Conviure, l'objecte del qual és atorgar reconeixement social a aquells treballs periodístics que contribuïsquen a fomentar la interculturalitat i el respecte a la diversitat cultural i ètnica, a desenrotllar valors de tolerància, solidaritat i igualtat i a sensibilitzar la societat cap a la integració de les persones immigrants i el coneixement de la realitat del fenomen migratori.
2. A través d'esta convocatòria, la Conselleria d'Immigració i Ciutadania concedirà un únic premi de 12.000 euros per a totes les modalitats.
3. També es podran concedir mencions honorífiques, sense dotació econòmica, si la qualitat dels treballs presentats i no premiats ho mereixen, a juí o consideració del Jurat.
Segona. Participants
1. Podran participar en esta convocatòria, les persones físiques o jurídiques dedicades a l'activitat periodística, en qualsevol gènere o modalitat (premsa, ràdio, televisió, fotoperiodisme, periodisme digital), tant gràfica com audiovisual, que exercisquen la seua tasca tant en l'àmbit de la Comunitat Valenciana com en l'àmbit nacional.
2. No podrà optar a este Premi el personal de la Conselleria d'Immigració i Ciutadania, siga quin siga el seu règim jurídic.
3. No podran obtindre la condició de beneficiaris d'estos Premis les persones o entitats en què concórrega alguna de les circumstàncies previstes en l'article 13, apartats 2 i 3 de la Llei 38/2003, de 17 de novembre, General de Subvencions.
Tercera. Requisits i condicions tècniques de les obres
1. El treball periodístic ha de versar sobre qualsevol faceta relacionada amb la integració de les persones estrangeres a la Comunitat Valenciana, que haja sigut editat, emés o publicat en qualsevol dels mitjans de comunicació social d'àmbit local, autonòmic o nacional, que tinguen difusió a la Comunitat Valenciana.
2. Només es pot presentar per cada participant un únic treball, redactat o editat en valencià o castellà, indistintament. Les obres han de ser rigorosament originals en tota la seua extensió.
3. Els treballs presentats pels aspirants als premis han d'haver sigut necessàriament emesos o publicats entre l'1 d'octubre de 2008 i el 31 d'agost de 2009.
4. Les obres presentades, tant en suport paper com audiovisual, no hauran d'excedir els estàndards de durada habituals en este tipus de documents periodístics.
Quarta. Sol·licituds i documentació
1. El termini de presentació de sol·licituds, juntament amb la resta de la documentació i el treball presentat al Premi, s'iniciarà a partir de l'endemà de la publicació d'esta convocatòria en el Diari Oficial de la Comunitat Valenciana i acabarà el 15 d'octubre de 2009.
2. Les sol·licituds es presentaran en el Registre General de la Conselleria d'Immigració i Ciutadania (Plaça Sant Nicolau, 2, 46264 València) o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviar-la per correu certificat, la presentació de la documentació en l'oficina de correus corresponent s'haurà de fer en un sobre obert per tal que l'exemplar destinat a la Conselleria d'Immigració i Ciutadania siga segellat i datat abans de ser certificat, de conformitat amb l'article 31 del Reial decret 1829/1999, de 3 de desembre, pel qual s'aprova el Reglament que regula la prestació dels servicis postals (BOE núm. 313, de 31 de desembre).
3. Les sol·licituds s'hauran de formalitzar en el model inclòs en l'Annex II d'esta orde i aniran acompanyades dels originals o fotocòpies compulsades dels documents següents:
a) Document nacional d'identitat (DNI), NIE o passaport, si el sol·licitant o sol·licitants són persones físiques.
b) En cas de presentar treballs col·lectius, estos es remetran acompanyats d'un document en el qual haurà de figurar la composició de l'equip, la persona que actue com a representant del mateix, la signatura de totes les persones coautores i la forma de distribució del premi entre els membres de l'equip, en funció de la participació de cada un en l'elaboració del treball presentat, en cas que este resultara premiat.
c) Codi d'identificació fiscal (CIF), si el sol·licitant és persona jurídica. En este cas, a més, haurà d'acompanyar el document públic que acredite la seua constitució, així com el DNI i la documentació que acredite la capacitat de representació que ostenta el firmant de la sol·licitud.
d) Exemplars del treball presentat a concurs en un sobre gran i tancat, en l'exterior del qual cal que figure la referència següent: V Premi Periodístic Conviure, presentant els treballs de la manera següent segons el gènere periodístic o modalitat en què es participa:
1. Premsa escrita: Original i dos còpies de les pàgines completes del periòdic o revista en què s'ha publicat el treball, indicant en una fitxa adjunta el nom de l'autor o autors, títol, mitjà de comunicació, secció i data de publicació.
2. Ràdio i televisió: Tres còpies del treball en suport CD o DVD, compatible amb Windows Media, etiquetades amb el nom de l'autor o autors, títol, mitjà de comunicació, durada i data d'emissió. S'ha d'incloure també una sinopsi del treball.
3. Fotoperiodisme: Tres còpies muntades sobre un format de 24x30 aproximadament, en color o en blanc i negre, acompanyades de l'original de les pàgines completes del periòdic o revista que les ha publicat, indicant l'autor o autors, títol, nom del mitjà i data de publicació. En cas que es publique a Internet, tres còpies en CD visualitzables amb qualsevol navegador estàndard, etiquetades amb els elements descrits anteriorment.
4. Periodisme digital (Internet): Tres còpies en CD visualitzables amb qualsevol navegador estàndard, etiquetades amb el nom de l'autor o autors, títol, mitjà de comunicació digital i data d'edició.
e) Certificació del mitjà de comunicació social que acredite la data en què s'ha editat, emés o publicat el treball periodístic objecte de presentació, i també que este mitjà de comunicació té difusió a la Comunitat Valenciana. Esta certificació ha de ser expedida pel representant legal del mitjà.
f) Declaració jurada de l'autor que acredite que conserva els drets d'explotació de la seua obra perquè no els ha cedit a tercers o, en cas que el sol·licitant siga l'empresa editora, acreditació que esta té els corresponents drets sobre el treball presentat (contractes, autoritzacions, etc.).
g) Fitxa de manteniment omplida correctament, en la qual conste el titular de les dades bancàries en què, si és el cas, es desitge rebre el premi en cas de ser concedit, segons model que s'adjunta com a annex III a esta convocatòria. En cas de presentar treballs col·lectius, caldrà presentar tantes fitxes de manteniment de tercers com persones hagen de distribuir-se l'import del premi.
4. La presentació de la sol·licitud de participació en els premis convocats per esta orde permet l'autorització del sol·licitant perquè la Direcció general d'Immigració obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, en este cas el sol·licitant no haurà d'aportar les certificacions corresponents.
No obstant això, la no-autorització en l'imprés de sol·licitud d'esta convocatòria o la denegació d'esta autorització en un moment posterior, que haurà de realitzar-se pel sol·licitant mitjançant comunicació expressa i escrita a tal efecte, representarà que el sol·licitant ha d'aportar, a més de la sol·licitud, els corresponents certificats emesos per l'Agència Estatal d'Administració Tributària, la Conselleria d'Economia Hisenda i Ocupació i la Tresoreria de la Seguretat Social, que acrediten que estan al corrent en el compliment de les obligacions tributàries i amb la Seguretat Social.
Cinquena. Ordenació i Instrucció del procediment
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la Direcció general d'Immigració requerirà l'entitat sol·licitant, per correu certificat i amb justificant de recepció, i li concedirà un termini de 10 dies perquè puga resoldre la falta o adjuntar els documents preceptius, amb indicació que, si no ho fa, es considerarà desistida la seua sol·licitud.
2. L'òrgan encarregat de l'ordenació i instrucció del procediment serà la Direcció general d'Immigració que, d'ofici, acordarà totes les actuacions necessàries per a la determinació, coneixement i comprovació de les dades que ha de conéixer el Jurat de Selecció del V Premi Periodístic Conviure.
Sisena. Jurat de Selecció
Els treballs presentats els examinarà i avaluarà un Jurat de Selecció, nomenat i presidit pel director General d'Immigració i constituït per:
President/a: el director general d'Immigració o persona que el substituïsca.
Vocals:
- El responsable de Comunicació de la Conselleria d'Immigració i Ciutadania.
- Cinc membres triats entre persones de reconegut prestigi en l'àmbit dels mitjans de comunicació.
Secretari/a: la cap d'Àrea d'Immigració o persona que la substituïsca, que actuarà amb veu però sense vot.
Setena. Criteris de valoració
1. El Jurat de Selecció analitzarà i avaluarà únicament les candidatures que hagen presentat la documentació requerida i complisquen tots els requisits establits en esta convocatòria.
2. El Jurat de Selecció, per a la concessió del Premi, valorarà els treballs presentats, segons els criteris següents:
a) Qualitat de l'obra, fins a 25 punts.
b) Utilització d'un llenguatge tolerant, positiu i obert a la multiculturalitat, fins a 75 punts.
Així mateix, podrà considerar aspectes com l'actualitat o immediatesa del tema plantejat o l'anàlisi i la investigació periodística, a l'hora d'emetre el veredicte qualitatiu.
3. El Jurat, una vegada aplicats els criteris de valoració anteriors, haurà d'emetre un informe motivat sobre els mèrits de l'obra o treball que s'haja de premiar i que formarà part integrant del veredicte.
4. La fallada del Jurat serà inapel·lable, podent declarar-se desert si a criteri dels components, les obres presentades no s'ajusten a les bases o no reunixen la qualitat suficient.
Huitena. Resolució del concurs i lliurament de premis
1. Correspon al director general d'Immigració, per delegació del conseller d'Immigració i Ciutadania, d'acord amb la disposició final primera d'esta orde, la resolució del concurs, previ veredicte vinculant del Jurat, una vegada examinats els treballs presentats.
2. La resolució a què fa referència esta base haurà de ser dictada i publicada en el termini màxim de tres mesos comptadors des de la data de finalització del termini de presentació de sol·licituds d'esta convocatòria. Si transcorregut este termini no s'ha dictat cap resolució, les sol·licituds presentades es consideraran desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú.
3. La resolució, que contindrà l'obra que ha sigut premiada, i també, si és el cas, les mencions honorífiques que el Jurat ha considerat oportú concedir, serà publicada en el Diari Oficial de la Comunitat Valenciana, d'acord amb allò establit en l'article 59.6.b) de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú i en l'article 18 de la Llei 38/2003, de 17 de novembre, General de Subvencions.
4. L'entrega oficial del V Premi Periodístic Conviure tindrà lloc en acte públic que organitzarà la Direcció general d'Immigració, amb presència dels membres del Jurat i les persones premiades.
5. El pagament de l'import corresponent al premi es realitzarà, una vegada dictada i publicada la resolució de concessió, per transferència bancària a nom del beneficiari o beneficiaris. Este import estarà, si és el cas, subjecte a la retenció que establisca la normativa fiscal que s'aplique.
Novena. Obligacions dels beneficiaris
Les persones beneficiàries d'estos Premis hauran de complir les obligacions que per als beneficiaris de subvencions establix l'article 14 de la Llei 38/2003, de 17 de novembre, General de Subvencions.
Desena. Drets sobre les obres
L'obra premiada serà cedida a la Direcció general d'Immigració, que es reserva el dret a divulgar-la o difondre-la públicament i reproduir-la, sense que per això les persones autores de l'obra, a qui es reconeix la propietat de la seua obra, meriten cap dret.
Onzena. Acceptació de les bases
La participació en el concurs suposa la plena acceptació de les bases.